આમ તો અમારી માળીયા, દેલવાડા, મેંદરડા ને વિસાવદરની રે’ણાક એટલે મને સાસણ ગર્યની આછીપાતળી જાણકારી પણ ગર્યના જાણતલ અને માણતલ આપા મને ગર્ય દેખાડે ઈ મારુ ઉજળું નસીબ, ને એટલે આપા ને હું અમારી ભાડાની મોટરમાં આગળ ને માં-પપ્પા પાછળ એમ બેઠાં. નનકુઆઈ ઈ ટાણે મારા માંને સુખડીમાં મલમલે ડાટો દીધેલ ગળોત્રીનું પેડું, થોડાંક શેયડીનાં ભડદા છોતરાં ને ઘરના પાણીનું બતક દઈ ગ્યાં. આ ગળોત્રી એટલે શેયડીનો વાડ ફરે ને ચાકીમાં ગોળ ઢાળે ત્યારે માથે બાજેલી તર કે જેમાં ઘી ને સુંઠ નાખી એને માટીનાં નાનાંમોટાં વાસણોમાં વરસદી’ લગી નાસ્તામાં ખાવા રાખે ને એને શેયડીના છોતરે ચડાવી ને ખાય.